Bereik jou doelwitte dié jaar - Jou Werk | Solidariteit WêreldJou Werk | Solidariteit Wêreld
Tuis › AF › Bereik jou doelwitte dié jaar
Bereik jou doelwitte dié jaar
Talle mense dink gereeld oor waar hulle oor vyf jaar van nou af wil wees of wat hulle binne die volgende jaar by die werk wil bereik.
Doelwitte is uiters belangrik om te bepaal waarheen jy op pad is en wanneer jy daar wil uitkom. Dit is egter ook belangrik om haalbare doelwitte te stel. Dit beteken nie jy dat jy nie hoog mag mik nie, maar gee jouself dan net meer tyd om dit te bereik.
Om jou doelwitte te bereik, moet jy weet hoe om doelwitte te bepaal. Dit help nie om net te sê "ek wil dit hê" en dan verwag dit moet gebeur nie. Wanneer jy doelwitte stel, moet jy elke doelwit deeglik oorweeg en kyk wat jy wil bereik want dit is harde werk om daar te kom.
Breek jou groter doelwit in kleiner doelwitte op. Sê nou maar jy besluit om vanjaar 'n marathon te gaan hardloop – begin stadig deur byvoorbeeld net vir vyf minute daagliks te gaan draf en maak dit dan geleidelik meer. Dit sal jou help om klein suksesse te behaal en om gemotiveer te bly.
Moenie toelaat dat jou doelwitte deur ander mense bepaal word nie. Dit gaan dan nie soos jou eie doelwit voel nie en jy gaan nie gemotiveer wees om dit te bereik nie. Indien ander mense by jou doelwit betrokke is, kan hulle jou help om dit te definieer maar moenie dat hulle hul doelwit op jou afdwing nie.
Definieer jou doelwitte duidelik sodat jy 'n plan gereed kan kry. Dit is nie noodwendig wys om byvoorbeeld te sê jy wil iets met tussen 50% en 100% verbeter nie want 50% gaan nie noodwendig dieselfde hoeveelheid energie of dieselfde plan behels as 100% nie.
Jy moet ook verstaan hoekom jou doelwitte vir jou belangrik is. As jy nie self inkoop daarin nie gaan jy moontlik nie die doelgerigtheid hê om jou gemotiveer te hou nie. Wees ferm rakende jou doelwitte maar meer buigsaam oor jou benadering daartoe sodat jy te alle tye jou oog op die wenstreep kan hou.
Dit is noodsaaklik om gereeld te kyk waar jy trek in die proses om jou doelwitte te behaal. Dit sal help om jou gemotiveer te hou aangesien jy deurlopend kan sien wat jy als al bereik het, met die wenstreep wat al hoe nader kom. En wanneer jy slaggate tref, sal jy dan steeds kan sien dat jy wel vordering maak.
Doelwitte gee vir mense rigting en help jou om te fokus. Jy is dan nie meer in die passasierssitplek van jou lewe nie maar agter die stuur. So, stel slim doelwitte wat jou motiveer en wat binne jou bereik is, wat jy kan meet en waarby jy kan hou.